АҞӘА, мшаԥы 15 – Sputnik, Бадри Есиава. Акоммунисттә партиа аиҭакра, аҿар радԥхьалара уҳәа игәы ишҭоу Sputnik иазеиҭеиҳәеит уи ахада ҿыцс иалху 42 шықәса зхыҵуа Бакәыр Бебиа.
"Иахьазы апартиа иалахәылоуп 1200 - 1500–ҩык. Аиҳарак алахәылацәа зықәра нхыҳәҳәахьоу роуп. Сара исҭахуп аҿар адԥхьаланы аԥсҭазаара ҿыц аласырҵәарц", - иҳәеит иаԥхьаҟатәи апланқәа дрылацәажәо Sputnik аинтервиу азҭаз Бебиа.
Апартиа иамоуп аҟәшақәа ԥшьба – Аҟәа, Очамчыра, Гәдоуҭа, Гагра.
"Сара исҭахуп аҿар рымч-рылша, ҿыцла рхәыцра ахархәара аиурц. Исҭахуп атәылазы хра аманы иҟаларц ҳусура. Ҳтәылаҿы акоммунизм иҿыцу форматны ишыҟало збоит", - иҳәеит иара.
Аԥсны Акоммунисттә партиа аԥҵан 1993 шықәса жьҭаарамзазы. Еиуеиԥшым аамҭақәа рзы иара напхгара арҭон: Олег Дамениа, Енвер Қапба, Лев Шамба. Уажәы ари анапынҵа иҭоуп Бакәыр Бебиа.
Аԥсны акоммунисттә партиа Акоммунисттә партиақәа Реидгыла — Асовет Еидгыла акоммунисттә партиақәа ирыхәҭакуп.
Бакәыр Шарбеи-иԥа Бебиа диит ԥхынҷкәын 22, 1977 шықәса рзы Очамчыра. Москватәи аҳәынҭқарратә социалтә университет даушьҭымҭоуп.
2019 шықәса абҵарамзаахыс Аԥсны Асоциалтә ԥгаԥсеи аџьа ахьчареи рфонд ахантәаҩыс дыҟоуп.
Иара убас шәаԥхьар ҟалоит:
-
Аԥсны аинтересқәа ихьчон: Гагратәи акоммунист Енвер Қапба игәаларшәаразы